Havnedirektør Alf Scott-Hansen tok i 1928 eller 1929 til orde for at folket i Øyfjordvær burde flytte til Husøya, men tanken ble da avvist av handelsmannen i Øyfjordvær. I 1944 tok Hillesøy kommune opp med Havnedirektøren spørsmålet om fraflytting fra Øyfjordvær, og i november 1946 søkte Øyfjord Fiskarlag om fraflytningsbidrag til folket i Øyfjordvær, slik at de kunne flytte til Husøya. Ifølge søknaden ønsket 22 familier å flytte, mens væreieren, handelsmannen og poståpneren med sine familier ville bli værende. I oktober 1947 ødela en springflo kaiene i Øyfjordvær og skadet steinvorrene, naust og båter i fiskeværet. Selv om det gikk mot slutten for bosettingen på den ytre delen av vestsida av Øyfjorden, ble det i 1949 strukket telefonledninger mellom Tofta og Øyfjordvær, og videre til Breivika i januar året etter.